Geen werklike teken dat Russiese magte terugstaanOekraïne se pres. Volodymyr Zelensky Woensdag by ‘n weermagoefening. (Foto: Oekraïne dept. van verdediging/AFP) Die VSA het berigte verwerp dat Rusland sommige van sy troepe van die grens met Oekraïne onttrek en beskuldig Moskou daarvan dat hy meer soldate ontplooi te midde van toenemende vrese dat Rusland sy buurland gaan binneval. Rusland het volgens ŉ senior amptenaar in die Withuis sy teenwoordigheid op die grens met Oekraïne met tot soveel as 7 000 troepe uitgebrei. Die VSA het Moskou se aankondiging oor ŉ sogenaamde onttrekking as “vals” afgemaak. “Ons kry steeds aanduidings dat hulle enige tyd ŉ vals voorwendsel kan voorhou om ŉ inval te regverdig.” Die amptenaar, wat op voorwaarde van anonimiteit gepraat het, sê hoewel Moskou gesê het hy soek ŉ diplomatieke oplossing, dui sy optrede op iets anders. Die VSA het Woensdag by die Noord-Atlantiese Verdragorganisasie (Navo) en Oekraïne aangesluit wat sê daar is geen teken nie dat Russiese troepe onttrek nadat die weermag se beweging in die Krim-skiereiland, wat Rusland ook beset, gerugte laat ontstaan het dat die krisis dalk deëskaleer. Oekraïne se pres. Volodymyr Zelensky het Woensdag wat die land bestempel het as die “dag van eenheid”, gevier en het gekyk hoe Oekraïnse soldate oefen met nuwe anti-tenk-wapens wat deur die Weste verskaf is. “Ons is nie bang vir enigiemand, enige vyande nie. Ons sal onsself verdedig,” het Zelensky gesê. Ten spyte van foto’s in Russiese staatsmedia wat glo wys dat Russiese magte ŉ groot militêre oefening in die Krim-skiereiland afhandel, sê Zelensky daar is geen bewyse dat die Russe terugtrek nie. “Ons sien klein rotasies. Ek wou nie hierdie rotasies die onttrekking van Russiese magte noem nie. Ons sien geen verandering nie,” Zelensky. Oekraïne het al herhaaldelik gesê hy wil by Navo aansluit. Dit sal die land se verdedigingskapasiteit ŉ geweldige hupstoot gee. Rusland is egter teen dié voorneme gekant en eis ŉ waarborg dat Oekraïne verbied sal word om by die organisasie aan te sluit. Indien Oekraïne ŉ lid van Navo is, sal die alliansie ook verplig wees om die land teen Rusland of enige ander vyand te verdedig. Rusland se groot opbou van troepe, missiele en oorlogskepe naby Oekraïne word bestempel as Europa se ergste veiligheidskrisis sedert die Koue Oorlog. Jens Stoltenberg, hoof van Navo, het vroeër met verdedigingsministers van die alliansie vergader en hy het ook berigte verwerp dat die bedreiging op Oekraïne se voorstoep nou minder is. “Moskou het dit duidelik gemaak dat hy bereid is om die fundamentele beginsels wat dekades lank die hoeksteen van ons veiligheid was, te ondermyn – en dat hy bereid is om met mag te doen,” het Stoltenberg gesê. “Dit spyt my om te sê dat hierdie die nuwe normaal in Europa is.” Russiese president Wladimir Poetin Woensdag by ‘n mediakonferensie by die Kremlin. (Foto: Mikhail Klimentyev/Sputnik/ AFP) Hy het ook benadruk dat Navo nie enige tekens van deëskalasie sien nie. “Rusland handhaaf ŉ massiewe mag wat gereed is om met groot vaardigheid van die Krim-skiereiland tot Belo-Rusland aan te val.” Die Amerikaanse minister van verdediging, Antony Blinken, het vroeër gesê daar is “ongelukkig ŉ verskil in wat Rusland sê en wat hy doen”. Blinken het die bedreiging van ŉ inval as “werklik” bestempel en Washington se oproep vir Rusland om te deëskaleer, herhaal. “Pres. [Wladimir] Poetin het die kapasiteit in plek gestel om op baie kort kennisgewing op te tree. “Hy kan die sneller trek – hy kan dit vandag trek. Hy kan dit môre of volgende week trek. Die magte is daar as hy aggressie teenoor Oekraïne wil verhoog,” het die VSA se topdiplomaat gesê. Blinken het gevra vir ŉ diplomatieke oplossing vir die krisis, maar sê ook: “Ons is voorbereid op diplomasie. Ons is voorbereid op aggressie. Ons is ieder geval voorbereid.” Suid-Afrika, ŉ lid van die Brics-groep van lande wat Rusland insluit, het intussen nog nie veel gesê oor die gespanne situasie nie. Die DA het vandeesweek ŉ beroep op die regering gedoen om die voortgesette Russiese aggressie teen Oekraïne te veroordeel. “Enige weiering of stilte deur die nasionale regering is goedkeuring van Rusland se optrede,” het Darren Bergman, die DA se woordvoerder oor internasionale betrekkinge en samewerking, gesê. Die party het ook ŉ beroep op min. Naledi Pandor gedoen om haar by Brics teen Russiese aggressie uit te spreek. Optrede kan ook Afrika raak Bergman sê die huidige situasie skep die presedent dat ŉ land die grense van ander soewereine lande bepaal. Dit skep ook die presedent dat ŉ land kan kapsie maak teen die lidmaatskap van ŉ land van ŉ organisasie soos Navo, selfs wanneer die land nie self ŉ lid van daardie organisasie is nie. “Dit kan ook groot gevolge vir Afrika-lande inhou,” waarsku Bergman. Hy sê die geskiedenis het bewys dat Rusland sy eie interpretasie van sekere ooreenkomste sal doen en dat dit niks goed vir wêreldvrede inhou nie. “Suid-Afrika moet versigtig deur hierdie diplomatieke water vaar en kan nie wegkruip agter die ANC se historiese blinde lojaliteit nie.”